CELEX: 32020D1782
Language: fi
Date: 2020-11-25 00:00:00
Title: Euroopan parlamentin ja neuvoston päätös (EU) 2020/1782, annettu 25 päivänä marraskuuta 2020, julkisten työvoimapalvelujen tehostetusta yhteistyöstä annetun päätöksen N:o 573/2014/EU muuttamisesta (ETA:n kannalta merkityksellinen teksti)

30.11.2020   
               
               
                  FI
               
               
                  Euroopan unionin virallinen lehti
               
               
                  L 400/7
               
            
         EUROOPAN PARLAMENTIN JA NEUVOSTON PÄÄTÖS (EU) 2020/1782,
         annettu 25 päivänä marraskuuta 2020,
         julkisten työvoimapalvelujen tehostetusta yhteistyöstä annetun päätöksen N:o 573/2014/EU muuttamisesta
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 149 artiklan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         ovat kuulleet alueiden komiteaa,
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Euroopan parlamentin ja neuvoston päätöksellä N:o 573/2014/EU (3) perustetaan julkisten työvoimapalvelujen eurooppalainen verkosto, jäljempänä ’verkosto’, 17 päivänä kesäkuuta 2014 alkavaksi ja 31 päivänä joulukuuta 2020 päättyväksi kaudeksi.
                  
               
                     (2)
                  
                  
                     Verkoston tavoitteena on nykyaikaistaa ja vahvistaa julkisia työvoimapalveluja niiden valmiuksien, niiden palvelujen laadun, niiden tehokkuuden ja niiden vaikuttavuuden parantamiseksi. Tämä saavutettaisiin tarjoamalla foorumi, jolla voidaan vertailla niiden suorituskykyä unionin tasolla, kartoittaa parhaita käytäntöjä ja kehittää keskinäisen oppimisen järjestelmä ihmisarvoisen työn sekä osallistavien ja kestävien työpaikkojen edistämiseksi. Lisäksi verkosto lisää julkisten työvoimapalvelujen mahdollisuuksia kehittää innovatiivisia, tulevaisuuteen suuntautuvia ja näyttöön perustuvia toimia, jotka tukevat unionin toimintapoliittisia tavoitteita ja Euroopan unionista tehdyn sopimuksen 3 artiklan 3 kohdassa vahvistettuja taloudellisia, sosiaalisia ja työllisyystavoitteita.
                  
               
                     (3)
                  
                  
                     Verkosto on ollut avainasemassa pyrittäessä lisäämään jäsenvaltioiden välistä yhteistyötä julkisten työvoimapalvelujen vastuualueilla sekä edistämään julkisten työvoimapalvelujen nykyaikaistamista ja vahvistamista. Päätöksen N:o 573/2014/EU täytäntöönpanoa koskevasta arvioinnista käy ilmi, että verkostolla on ollut myönteinen vaikutus, ja siinä yksilöidään eri toiminnoista ja kokemuksista saadut opit. Sen lisäksi verkosto on lisännyt valmiuksiaan ja kehittänyt innovatiivisia näyttöön perustuvia toimenpiteitä työllisyyspolitiikan toteuttamiseksi.
                  
               
                     (4)
                  
                  
                     Tähän mennessä saavutettujen tulosten hyödyntämiseksi ja julkisten työvoimapalvelujen yhteistyön edistämiseksi verkoston toimintakautta olisi jatkettava 31 päivään joulukuuta 2027.
                  
               
                     (5)
                  
                  
                     Verkoston olisi vahvistettava jäsentensä keskinäistä yhteistyötä ja kehitettävä yhteisiä aloitteita, joilla edistetään tietojen ja parhaiden käytäntöjen vaihtoa kaikilla julkisten työvoimapalvelujen kattamilla toiminta-aloilla, tuottamalla vertailuanalyyseja ja tarjoamalla neuvontaa sekä edistämällä innovatiivisia työnvälitysaloitteita. Kyseisessä yhteydessä olisi tapauksen mukaan kiinnitettävä huomiota julkisten työvoimapalvelujen yhteistyöhön, jotta voidaan helpottaa sosiaaliturvajärjestelmien yhteensovittamista koskevien unionin sääntöjen piiriin kuuluvien henkilöiden integroitumista ja tukemista. Verkoston työn olisi mahdollistettava kattava, näyttöön perustuva ja tulossuuntautunut vertailu kaikista julkisista työvoimapalveluista, jotta voidaan määrittää parhaat käytännöt niiden toiminta-aloilla sekä edistää työvoimapalvelujen parempaa suunnittelua ja toteuttamista niiden erityisten vastuualueiden puitteissa. Verkoston aloitteilla olisi parannettava julkisten työvoimapalvelujen vaikuttavuutta ja osaltaan tehostettava julkisten varojen käyttöä.
                  
               
                     (6)
                  
                  
                     Verkoston olisi tuettava Euroopan sosiaalisten oikeuksien pilarin, jonka periaatteisiin sisältyy työllisyyden aktiivinen tukeminen, täytäntöönpanoa. Sen olisi myös edistettävä sosiaalisesti oikeudenmukaista siirtymistä vihreään talouteen sekä Yhdistyneiden kansakuntien kestävän kehityksen tavoitteiden asiaankuuluvien periaatteiden ja päämäärien täytäntöönpanoa edistämällä osallistavaa ja kestävää talouskasvua ja työllisyyttä sekä ihmisarvoista työtä kaikille.
                  
               
                     (7)
                  
                  
                     Verkoston olisi jatkossakin tehostettava ja lujitettava järjestelmällistä ja rakenteellista yhteistyötään muiden asiaankuuluvien työmarkkinoiden sidosryhmien kanssa, mukaan lukien erityisesti unionin virastojen kanssa työllisyyden, sosiaalipolitiikan, sukupuolten tasa-arvon ja koulutuksen aloilla sekä työmarkkinaosapuolten, työllisyyden ja sosiaaliasioiden alan palvelujentarjoajien, heikossa asemassa olevia ryhmiä edustavien järjestöjen ja paikallis- ja alueviranomaisten kanssa, jotta voidaan lisätä niiden välistä synergiaa, vaihtaa parhaita käytäntöjä ja varmistaa tarpeen mukaan johdonmukainen toimintapoliittinen kehys.
                  
               
                     (8)
                  
                  
                     Julkisten työvoimapalvelujen roolia tehokkaampien palvelujen tarjoamisessa työnhakijoille ja yrityksille olisi tuettava asianmukaisesti kansallisella ja tarpeen mukaan alueellisella tasolla, jotta ne saavat riittävät henkilöresurssit ja rahoitustukea henkilöstön koulutukseen ja välineistöön. Jäsenvaltioiden olisi annettava julkisille työvoimapalveluille tarvittavat resurssit, jotta kyseiset työvoimapalvelut voivat ratkaista talouden digitalisoitumisen, muuttuvien työnteon mallien, kuten kehittyvien alustatalouksien, sekä yhteiskunnallisen ja väestörakenteen kehityksen esille tuomat kysymykset.
                  
               
                     (9)
                  
                  
                     Verkostolle myönnettävä unionin rahoitustuki olisi asetettava saataville vuosia 2021–2027 koskevan monivuotisen rahoituskehyksen mukaisesti.
                  
               
                     (10)
                  
                  
                     Verkostoa ja sen aloitteita olisi rahoitettava unionin rahoitussuunnittelua noudattaen ja Euroopan parlamentin ja neuvoston vahvistamien määrärahojen puitteissa.
                  
               
                     (11)
                  
                  
                     Kun kyse on hankkeista, jotka verkosto kehittää tai jotka määritetään keskinäiseen oppimiseen liittyvissä toimissa ja toteutetaan yksittäisissä julkisissa työvoimapalveluissa, jäsenvaltioilla olisi oltava käytettävissään rahoitusta asiaankuuluvista unionin ohjelmista.
                  
               
                     (12)
                  
                  
                     Jotta voidaan varmistaa verkoston toiminnan saumaton jatkuminen, tätä päätöstä olisi sovellettava 1 päivästä tammikuuta 2021.
                  
               
                     (13)
                  
                  
                     Päätöstä N:o 573/2014/EU olisi näin ollen muutettava,
                  
               OVAT HYVÄKSYNEET TÄMÄN PÄÄTÖKSEN:
         
            1 artikla
            Muutetaan päätös N:o 573/2014/EU seuraavasti:
            
                        1)
                     
                     
                        Korvataan 1 artiklan ensimmäinen kohta seuraavasti:
                        ”Perustetaan unionin laajuinen julkisten työvoimapalvelujen verkosto, jäljempänä ’verkosto’, 1 päivänä tammikuuta 2021 alkavaksi ja 31 päivänä joulukuuta 2027 päättyväksi kaudeksi. Verkosto toteuttaa 4 artiklassa määritellyt aloitteet.”
                     
                  
                        2)
                     
                     
                        Muutetaan 3 artikla seuraavasti:
                        
                                    a)
                                 
                                 
                                    korvataan johdantokappale seuraavasti:
                                    ”Tämän päätöksen tavoitteena on kannustaa verkoston avulla jäsenvaltioita työllisyysalan yhteistyöhön julkisten työvoimapalvelujen vastuualueilla unionin työllisyyspolitiikan täytäntöönpanon edistämiseksi. Näin edistetään myös Euroopan sosiaalisten oikeuksien pilarin periaatteiden täytäntöönpanoa ja Euroopan vihreän kehityksen ohjelman tavoitteita sekä pyritään saavuttamaan Yhdistyneiden kansakuntien kestävän kehityksen tavoitteet ja tuetaan siten”;
                                 
                              
                                    b)
                                 
                                 
                                    korvataan a alakohta seuraavasti:
                                    
                                                ”a)
                                             
                                             
                                                kaikkia haavoittuvia sosiaaliryhmiä, joiden työttömyysaste on korkea, erityisesti ikääntyneitä työntekijöitä sekä työelämän ja koulutuksen ulkopuolella olevia nuoria samoin kuin vammaisia henkilöitä ja moninkertaista syrjintää kohtaavia henkilöitä;”;
                                             
                                          
                              
                                    c)
                                 
                                 
                                    korvataan c ja d alakohta seuraavasti:
                                    
                                                ”c)
                                             
                                             
                                                työmarkkinoiden toiminnan parantamista ja niiden osallistavuuden lisäämistä;
                                             
                                          
                                                c a)
                                             
                                             
                                                sukupuolten tasa-arvoa;
                                             
                                          
                                                d)
                                             
                                             
                                                osaamisvajeiden tunnistamista ja niiden laajuutta ja esiintymisalueita koskevien tietojen antamista sekä työnhakijoiden osaamisen ja työnantajien tarpeiden parempaa vastaavuutta, muun muassa ammatillisen koulutuksen tarpeiden tunnistamisen avulla, sekä työnhakijoiden työllistyvyyttä ja työttömyyden ehkäisemistä esimerkiksi uraohjauksen ja koulutuksen avulla;”.
                                             
                                          
                              
                  
                        3)
                     
                     
                        Muutetaan 4 artiklan 1 kohta seuraavasti:
                        
                                    a)
                                 
                                 
                                    korvataan a alakohdan i alakohta seuraavasti:
                                    
                                                ”i)
                                             
                                             
                                                pyrkimykset vähentää kaikkien ikä- ja sukupuoliryhmien ja haavoittuvien ryhmien työttömyyttä;”;
                                             
                                          
                              
                                    b)
                                 
                                 
                                    korvataan c alakohta seuraavasti:
                                    
                                                ”c)
                                             
                                             
                                                julkisten työvoimapalvelujen nykyaikaistamisen ja vahvistamisen edistäminen keskeisillä aloilla unionin työllisyys- ja sosiaalipolitiikkaan perustuen ja ottaen huomioon Euroopan sosiaalisten oikeuksien pilarin, Euroopan vihreän kehityksen ohjelman ja Yhdistyneiden kansakuntien kestävän kehityksen tavoitteet sekä digitalisaatioon, muuttuvaan työelämään ja työnteon malleihin sekä väestörakenteen muutoksiin liittyvät haasteet;”;
                                             
                                          
                              
                                    c)
                                 
                                 
                                    korvataan f ja g alakohta seuraavasti:
                                    
                                                ”f)
                                             
                                             
                                                vuotuisen työohjelman, jossa määritetään sen työskentelymenetelmät, tulostavoitteet ja vertailuoppimisen toteuttamiseen liittyvät yksityiskohdat sekä levittämis- ja yhteistyöstrategiat, hyväksyminen ja toteuttaminen;
                                             
                                          
                                                g)
                                             
                                             
                                                niiden parhaiden käytäntöjen määrittäminen ja jakaminen, joiden avulla voidaan löytää työelämän ja koulutuksen ulkopuolella olevat nuoret ja kehittää aloitteita sen varmistamiseksi, että nämä nuoret saavat tarvittavat taidot, jotka auttavat heitä pääsemään työmarkkinoille ja pysymään siellä, sekä edistää pitkäaikaistyöttömien ja muiden haavoittuvien ryhmien integroitumista työmarkkinoille.”
                                             
                                          
                              
                  
                        4)
                     
                     
                        Korvataan 5 artikla seuraavasti:
                        
                           ”5 artikla
                           
                           Yhteistyö
                           Verkosto kehittää yhteistyötä asiaankuuluvien työmarkkinoiden sidosryhmien kanssa, mukaan luettuina muut työvoima- ja sosiaalipalvelujen tarjoajat ja työmarkkinaosapuolet ja tarvittaessa työllisyyden, sosiaalipolitiikan, sukupuolten tasa-arvon ja koulutuksen aloilla toimivat unionin virastot, työttömiä henkilöitä tai muita haavoittuvia ryhmiä edustavat järjestöt, tasa-arvoelimet, ammatillista koulutusta tarjoavat organisaatiot, työllisyyden ja oikeudenmukaisen siirtymän alalla toimivat valtiosta riippumattomat järjestöt sekä alue- ja paikallisviranomaiset, ottamalla ne mukaan asiaankuuluviin verkoston toimiin ja kokouksiin ja vaihtamalla tietoja. Verkosto voi tarpeen mukaan vaihtaa parhaita käytäntöjä kolmansien maiden asiaankuuluvien julkisten työvoimapalvelujen kanssa.”
                        
                     
                  
                        5)
                     
                     
                        Korvataan 6 artiklan 5 kohta seuraavasti:
                        
                           ”5.   Johtokuntaa avustaa komission järjestämä ja komissiossa toimiva sihteeristö. Sihteeristö valmistelee yhteistyössä puheenjohtajan ja varapuheenjohtajien kanssa johtokunnan kokoukset, verkoston vuotuisen työohjelman ja vuosikertomuksen. Sihteeristö tekee tiivistä yhteistyötä työllisyyskomitean sihteeristön kanssa verkoston ja työllisyyskomitean välisten aloitteiden koordinoimiseksi ja yhteistyön tehostamiseksi.”
                        
                     
                  
                        6)
                     
                     
                        Korvataan 7 artikla seuraavasti:
                        
                           ”7 artikla
                           
                           Rahoitustuki
                           Tarvittavat kokonaismäärärahat tämän päätöksen täytäntöönpanemiseksi asetetaan saataville vuosien 2021–2027 monivuotisen rahoituskehyksen mukaisesti, ja sen vuotuiset määrärahat hyväksyvät Euroopan parlamentti ja neuvosto rahoituskehyksen rajoissa.”
                        
                     
                  
                        7)
                     
                     
                        Korvataan 9 artiklan 2 kohta seuraavasti:
                        
                           ”2.   Siirretään komissiolle 31 päivään joulukuuta 2027 8 artiklassa tarkoitettu valta antaa delegoituja säädöksiä.”
                        
                     
                  
                        8)
                     
                     
                        Korvataan 10 artikla seuraavasti:
                        
                           ”10 artikla
                           
                           Uudelleentarkastelu
                           Komissio esittää viimeistään 30 päivänä syyskuuta 2026 Euroopan parlamentille, neuvostolle, Euroopan talous- ja sosiaalikomitealle sekä alueiden komitealle arviointikertomuksen tämän päätöksen soveltamisesta. Kyseisessä kertomuksessa on erityisesti arvioitava, missä määrin verkosto on edistänyt 3 artiklassa vahvistettujen tavoitteiden saavuttamista.”
                        
                     
                  
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tehty Brysselissä 25 päivänä marraskuuta 2020.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puhemies
               
               M. ROTH
            
         
         
            (1)  Lausunto annettu 30. lokakuuta 2019 (ei vielä julkaistu virallisessa lehdessä).
         
            (2)  Euroopan parlamentin kanta, vahvistettu 11. marraskuuta 2020 (ei vielä julkaistu virallisessa lehdessä), ja neuvoston päätös, tehty 18. marraskuuta 2020.
         
            (3)  Euroopan parlamentin ja neuvoston päätös N:o 573/2014/EU, annettu 15 päivänä toukokuuta 2014, julkisten työvoimapalvelujen tehostetusta yhteistyöstä (EUVL L 159, 28.5.2014, s. 32).